‘તું જરા સ્વસ્થ થા…હું તને બધી વાત કરું!’ ધ્યેયે વેઇટરને ઇશારો કર્યો એટલે એ પાણી લઈને આવ્યો. કશિશ તરફ ધ્યેયે પાણીનો ગ્લાસ લંબાવ્યો. કશિશે કશી આનાકાની વિના પાણી પી લીધંુ. એટલે ધ્યેયે ઇશારાથી વેઇટર પાસે કૉફી મગાવી. ધ્યેયને ખાતરી હતી કે કશિશને કકડીને ભૂખ લાગી હશે, પણ આ બધી રામાયણમાં તો ભૂખ ક્યાંથી કશિશને યાદ આવે. એના માટે થઈને જ ધ્યેયે કૉફી મગાવી. કૉફી સર્વ થઈ ત્યાં સુધીમાં બંને જણા કશું પણ બોલ્યા વિના બેઠાં રહ્યાં. કશિશ તરફ ધ્યેયે કૉફીનો મગ લંબાવ્યો એટલે એણે કૉફી પીવા માંડી. સવારથી ફંક્શનની દોડાદોડીમાં એણે કશું ખાધુંપીધું ન હતું તે અત્યારે યાદ આવ્યું. એટલે જ કૉફી પીવાય ગયા પછી કશિશ હવે થોડી સ્વસ્થ દેખાતી હતી. ઘણીવાર ભરેલું પેટ માણસને સ્વસ્થતાથી વિચારવાની તાકાત આપે છે.